2022 varsler hårde tider for en række nordjyske medarbejdere i den grønlandske koncern Royal Arctic Line. Her har man fredag annonceret fyringer af 100 medarbejdere i første halvår af det nye år, fordi den såkaldte basisaftale med Port of Aalborg udløber. Derfor kommer medarbejdere i terminalen, pakhuset og værkstedet til at miste deres arbejde, som det står nu. - Det er altid beklageligt når større forandringer rammer vores medarbejdere. Vi har valgt at informere om de påtænkte handlinger så tidligt som muligt, siger administrerende direktør i Royal Arctic Line, Verner Hammeken. Forhandlinger i januar Ledelsen i Royal Arctic Line forsøger ifølge eget udsagn at imødekomme den usikkerhed, den tidsbegrænsede aftale med Port of Aalborg medfører. - På den måde mener vi, at vi skaber de bedste betingelser for medarbejderne for at kunne forberede sig til de forhandlinger, vi påtænker at invitere til i starten af januar 2022, lyder det fra Verner Hammeken. De 100 berørte medarbejderne blev orienteret torsdag. De 40 medarbejderne i Aalborg, der beskæftiger sig med kundeservice, IT, HR, økonomi, skibsdrift og salg kan ifølge virksomheden forvente at beholde jobbet. Skal foregå via Aarhus i stedet Fremover er det meningne, at al gods mellem Danmark og Grønland skal gå via Aarhus Havn. Lige nu håndteres køle- og frysegods allerede her, og i løbet af 2022 skal resten af godset også følge trop. - I vores bestræbelser på at gøre det let at handle med hele Grønland, er der et behov for at vi løbende kan tilpasse os til de muligheder der opstår, forklarer Verner Hammeken. - Royal Arctic Lines nye sejlads system gør, at vi nu anløber Danmark, Sverige, Færøerne og Island på ugentlig basis, hvilket giver flere ind- og udgangsporte for grønlandsk import og eksport.
En aftale mellem Royal Arctic Line og Port Of Aalborg udløber næste år, og derfor varsler den grønlandske virksomhed nu afskedigelser.